**RANGOS SUTARTIS Nr. SC-43**

2016 m. birželio 8 d.

Kėdainiai

# **Kėdainių sporto centras**, kodas 191015760, atstovaujamas direktoriaus Arno Argusto, veikiančio pagal nuostatus, (toliau – Užsakovas) ir **UAB „Baltic Stages“,** kodas 300147786, atstovaujama direktoriaus Sergejaus Vorobjovo, veikiančio pagal įstatus (toliau - Rangovas), toliau Užsakovas ir Rangovas vadinami „Šalimis“, sudarė šią rangos sutartį, toliau vadinamą „Sutartimi“:

**1. Sutarties prielaidos ir patvirtinimai**

* 1. Šalys patvirtina, kad:

1.1.1. turi teisę, įgaliojimus ir teisnumą pagal Lietuvos Respublikos įstatymus sudaryti ir vykdyti šią sutartį;

1.1.2. sudarydamos sutartį neviršijo ir nepažeidė savo kompetencijos, jokio šalies valdymo organo (savininko, steigėjo ar kito kompetentingo subjekto) nutarimo, sprendimo, įsakymo, jokio atitinkamai šaliai privalomo teisės akto;

1.1.3. gali visiškai viena kita pasitikėti, kad visi jų teiginiai yra teisingi ir galiojantys ir, kad nė viena iš jų nepalieka neaptartų aplinkybių, kurių nutylėjimas galėtų kitą šalį suklaidinti;

1.1.4. užtikrina prisiimtų Sutartimi įsipareigojimų vykdymą.

**2. Sutarties objektas**

2.1. Šia Sutartimi Rangovas įsipareigoja vadovaudamasis šios Sutarties nuostatomis pristatyti mobilios scenos įrangą, nurodytą techninėje specifikacijoje (priedas Nr. 1) bei perduoti juos nuosavybės teise Užsakovui pasirašant priėmimo-perdavimo aktą kartu su išpildomąja dokumentacija (toliau – „Objektas“) ir ją tinkamai sumontuoti (toliau – „Darbai“), o Užsakovas įsipareigoja priimti laiku bei tinkamai sumontuotą Objektą ir apmokėti Sutartyje numatytu laiku ir sąlygomis.

2.2. Rangovas garantuoja, jog Sutarties 2.1. punkte nurodytų Objekto prekybai ir Darbams turi visus jo kvalifikaciją patvirtinančius dokumentus pagal LR teisės aktų reikalavimus.

**3. Sutarties kaina**

3.1. Sutarties kaina yra 38500.00 Eur (trisdešimt aštuoni tūkstančiai penki šimtai eurų), iš jos 6681,82Eur (šeši tūkstančiai šeši šimtai aštuoniasdešimt vienas euras ir aštuoniasdešimt du centai) sudaro PVM. Bet kokios Rangovo išlaidos, neaptartos šioje Sutartyje, jos pakeitimuose bei papildymuose ar kituose raštiškuose Šalių susitarimuose, taip pat Rangovo išlaidos, viršijančios Sutarties kainą, yra Rangovo atsakomybė ir nėra jam kompensuojamos. Rangovas nurodo, jog susipažino su esama situacija bei nurodo, jog už aukščiau pateiktą sumą bus pristatytas visas Objektas ir atlikti visi Darbai reikalingi Sutarčiai įvykdyti.

3.2. Sutarties Šalys pareiškia, kad į Sutarties kainą įskaičiuoti visi bet kurio pobūdžio mokesčiai ir/ar mokėjimai, kurie būtini siekiant užtikrinti darbo saugos, priešgaisrinės ir aplinkos apsaugos, higienos ir kitus nustatytus reikalavimus.Taip pat Rangovas nurodo, kad į kainą yra įskaičiuotos visos išlaidos bei mokesčiai, įranga, įrengimai bei mechanizmai, medžiagos, numatytiems pristatyti visą Objektą ir atlikti visus Darbus reikalingus Sutarčiai įvykdyti.

3.3. Baigęs Darbus Rangovas įsipareigoja atlaisvinti darbų zoną, palikti ją švarią bei tvarkingą. Rangovas nuo darbų likusias šiukšles bei kitas statybines atliekas išsiveža savo lėšomis.

3.4 Kaina arba kainodaros taisyklės parengtos vadovaujantis Viešojo pirkimo – pardavimo sutarčių kainos ir kainodaros taisyklių nustatymo metodika, patvirtinta Viešųjų pirkimų tarnybos prie Lietuvos Respublikos Vyriausybės direktoriaus 2003 m. vasario 25 d. įsakymu Nr. 1S-21 (Viešųjų pirkimų tarnybos direktoriaus 2011 m. rugpjūčio 1 d. įsakymu Nr. 1S-105) (Žin., 2003, Nr. 22-944; 2011, Nr. 101-4768). Sutarties kainos ir (ar) kainodaros taisyklės yra esminės Sutarties sąlygos, kurios nebus keičiamos per visą Sutarties vykdymo laikotarpį.

**4. Objekto pristatymo ir Darbų atlikimo terminai**

4.1. Objekto pristatymo ir Darbų atlikimo pradžia – nuo sutarties pasirašymo dienos.

4.2. Objekto pristatymo ir Darbų atlikimo pabaiga – Rangovas įsipareigoja ne vėliau kaip per 20 (dvidešimt) darbo dienų nuo Sutarties pasirašymo, pasirašant abiem šalims priėmimo-perdavimo aktą perduoti Objekta ir atlikti Darbus, kartu su išpildomąją dokumentacija.

**5. Atsiskaitymo už atliktą darbą tvarka**

5.1. Rangovas pristatęs Objektą ir atlikęs Darbus informuoja apie tai Užsakovą bei pateikia PVM sąskaitą faktūrą ir atliktų Darbų priėmimo-perdavimo aktą, kuriose yra nurodomi faktiškai Objekto ir atliktų Darbų kiekiai. Užsakovas privalo per 5 (penkias) darbo dienas priimti Objektą ir Darbus ir pasirašyti PVM sąskaitą faktūrą ir atliktų Darbų priėmimo aktą arba raštu pateikti pastabas dėl Objekto ar atliktų Darbų trūkumų/defektų (tokiu atveju PVM sąskaita faktūra ir atliktų Darbų aktas nėra pasirašomi). Tokiu atveju Užsakovas nustato protingą terminą trūkumams/defektams ištaisyti. Rangovui ištaisius neatitikimus, Užsakovas pasirašo PVM sąskaitą faktūrą ir atliktų Darbų priėmimo aktą per 3 (tris) darbo dienas, jei trūkumai/defektai ištaisyti tinkamai. Rangovui neištaisius defektų/trūkumų per nustatytą laiką Užsakovas turi teisę ištaisyti juos pats (arba pasamdydamas trečią Šalį) Rangovo lėšomis perspėjęs Rangovą raštiškai.

5.2. Abiem Šalims pasirašius PVM sąskaitą faktūrą ir Darbų priėmimo-perdavimo aktą Užsakovas sumoka Rangovui už faktiškai atliktus Darbus per 30 (trisdešimt) kalendorinių dienų nuo PVM sąskaitos faktūros gavimo dienos.

**6. Šalių teisės ir pareigos**

6.1. Užsakovas įsipareigoja vykdyti visas jam priskiriamas pareigas ir prisiima atlikti:

6.1.1. atsiskaityti su Rangovu Sutartyje numatytu laiku ir sąlygomis;

6.1.2. užtikrinti Rangovui galimybę laisvai patekti į Darbų zoną iki Darbų pabaigos.

6.2. Rangovas įsipareigoja:

6.2.1. pristatyti kokybišką Objektą ir kokybiškai atlikti Darbus;

6.2.2. pristatyti Objektą ir Darbus atlikti laikantis esamų LR teisės normų ir taisyklių;

6.2.3. atliekant Darbus Rangovas privalo: nesukelti pavojaus Užsakovo darbuotojų ir trečiųjų asmenų sveikatai ir gyvybei, iki darbų perdavimo Užsakovui, laikytis Darbų zonoje aplinkosaugos, gaisrinės saugos bei darbų saugos reikalavimų, pagal galiojančius LR teisės aktus. Kartu Rangovas atlikdamas Darbus privalo užtikrinti Darbų zonoje ir už jos ribų esančio Užsakovo turto saugumą;

**7. Garantijos**

7.1. Rangovas garantuoja, kad jo pristatytas Objektas atitiks šios Sutarties ir LR teisės aktų reikalavimus.

7.2. Pristatytam Objektui ir atliktiems Darbams bei Darbams naudotoms medžiagoms taikomas 2 metų garantijos terminas.

7.3. Garantinis terminas pradeda galioti nuo PVM sąskaitos faktūros ir Darbų priėmimo-perdavimo akto pasirašymo dienos.

**8. Atsakomybė**

8.1.Užsakovas, nepagrįstai uždelsęs atsiskaityti už atliktus darbus šioje Sutartyje nustatyta tvarka ir laiku, moka Rangovui 0,02 proc. dydžio delspinigius nuo neapmokėtų darbų kainos už kiekvieną uždelstą dieną. Delspinigiai nebus skaičiuojami, jei bus vėluojama apmokėti dėl trečiųjų asmenų veiksmų.

8.2. Užsakovas, nutraukęs Sutartį ne dėl Rangovo kaltės, privalo apmokėti Rangovui už visus iki Sutarties nutraukimo atliktus Darbus.

8.3. Rangovas, uždelsęs atlikti Darbus Sutartyje numatytais terminais dėl savo kaltės, moka Užsakovui 0,02 proc. delspinigius, skaičiuojant nuo Sutarties 3.1. p. nurodytos kainos už kiekvieną uždelstą dieną.

**9. Sutarties galiojimas, pakeitimai ir nutraukimas**

9.1.Sutartis įsigalioja nuo jos pasirašymo dienos ir galioja iki visiško Sutarties šalių tarpusavio atsiskaitymo arba iki Sutarties nutraukimo dienos.

9.2. Sutartis visą jos galiojimo laiką nekeičiama.

9.3. Šalys neturi teisės vienašališkai nutraukti Sutarties, nesant pagrindo, nurodyto šioje Sutartyje arba Lietuvos Respublikos civiliniame kodekse.

9.4. Šalis, kurios iniciatyva nutraukiama Sutartis, privalo įspėti kitą Sutarties šalį prieš 10 dienų iki sutarties nutraukimo arba darbų stabdymo.

**10. Ginčų sprendimas**

10.1. Ginčai ir nesutarimai, kilę iš šios Sutarties vykdymo ar susiję su šia Sutartimi, sprendžiami derybų keliu. Šalims nepavykus susitarti per 14 kalendorinių dienų, ginčo nagrinėjimas perduodamas Lietuvos Respublikos teismui įstatymų nustatyta tvarka.

**11. Baigiamosios nuostatos**

11.1.Šalys, sudarydamos ir vykdydamos šią Sutartį, vadovaujasi Lietuvos Respublikos įstatymais, kitais normatyviniais aktais ir šios Sutarties sąlygomis.

11.2. Sutartis surašyta dviem egzemplioriais, kiekvienai šaliai po vieną egzempliorių. Abu sutarties egzemplioriai turi vienodą juridinę galią.

11.3. Nei viena sutarties šalis neturi teisės perleisti savo įsipareigojimų trečiajam asmeniui be raštiško kitos Sutarties šalies sutikimo.

11.4. Sutarties priedai:

11.4.1. Priedas Nr. 1 – Pasiūlymas;

11.4.2. Priedas Nr. 2 – Lokalinė samata.

**ŠALIŲ REKVIZITAI:**